recursal/SuperWikiNEXT-32B huggingface dataset:
**אוֹסְטֶנְדֶה** (בהולנדית: **Oostende**, בצרפתית: **Ostende**, נהגה "אוסטָאנד") היא רשות מקומית ועיר על חוף הים הצפוני בבלגיה, במחוז מערב פלנדריה. אוסטנדה, שהתפרסמה כעיר קיט, היא העיר הגדולה ביותר על חוף הים הקצר של בלגיה.

היסטוריה
--------

אוסטנדה מוזכרת לראשונה בכתובים בימי הביניים, כשהייתה לא יותר מכפר קטן בקצה המזרחי (בהולנדית: oost-einde) של אי קטן וקרוב מאוד לחוף. למרות קוטנו זכה הכפר במעמד של עיר בסביבות שנת 1265, כשהתושבים קיבלו את הזכות לקיים שוק ולבנות לו מבנה קבע. מקור ההכנסה העיקרי היה דיג. חוף הים הצפוני היה מאז ומעולם לא יציב, ובשנת 1395 החליטו התושבים לבנות את הכפר מחדש במרחק מה מהים, ולהגן עליו מהצפות באמצעות סכרים גדולים.

למיקומה האסטרטגי של העיירה לחוף הים היו יתרונות מסחריים, והיא שימשה כנמל, אבל מאותה סיבה היא גם שימשה יעד מבוקש לצבאות זרים שפלשו לאזור. פעם אחר פעם העיר נכבשה, נהרסה ונבזזה. במהלך מלחמת שמונים השנה הייתה העיר נתונה במצור במשך שלוש שנים (מיוני 1601 עד ספטמבר 1604), כשהצבא הספרדי ניסה לכבוש אותה מידי כוחות הרפובליקה ההולנדית. יותר מ-80,000 פצועים והרוגים נמנו במשך אותו מצור. בסופו של דבר נותרה העיר - שנחרבה כליל - בשליטת ארצות השפלה הדרומיות.

לאחר מכן הפכה אוסטנדה לנמל בעל חשיבות מסוימת, כיוון שהחל ב-1722 סגרו ההולנדים את הכניסה לנמל אנטוורפן (שנמצאת בשטח הולנד). כיוון שכך, גדלה חשיבותה של אוסטנדה כמוצא אלטרנטיבי לים. כשעברו ארצות השפלה הדרומיות לשליטת האימפריה האוסטרית, הקים הקיסר קרל השישי את "חברת הסחר של אוסטנדה" (Oostendse Compagnie), שהיה לה מונופול על הסחר של האימפריה עם אפריקה והמזרח הרחוק. אך כבר ב-1727 נאלצה חברת אוסטנדה להפסיק לפעול, בגלל לחץ מצד הולנד ואנגליה, שלא רצו תחרות על קווי הסחר הבינלאומיים.

נמל אוסטנדה המשיך והתרחב בהדרגה, בין השאר בזכות שיפור קשרי התחבורה עם פנים הארץ. ב-1838 נבנתה מסילת רכבת לבריסל, אחת הראשונות באירופה היבשתית. ב-1846 הפליגה המעבורת הראשונה לדובר, והעיר הפכה תחנה חשובה בקשרי התחבורה עם אנגליה (מעמד זה אבד לה כיום - רוב קשרי התחבורה של אנגליה עם היבשת עוברים דרך קאלה שבצרפת, וכן זבריחה, נמלה של ברוז'). מלכי בלגיה ליאופולד הראשון וליאופולד השני, שאהבו לנפוש בחוף ימה של העיר, דאגו לפתח אותה, והקימו בה מונומנטים רבים, ביניהם כנסיית פטרוס ופאולוס הקדושים. בעקבות ביקוריהם של בני משפחת המלוכה, הפכה העיר לאתר נופש אופנתי, הוקמו בה בתי-מלון וקזינו, והיא משכה אליה תיירים מכל אירופה. כיום הידלדלה תנועת התיירים בעיר, כיוון שרוב התיירים מצפון אירופה מעדיפים לנפוש בחופי הים התיכון, שהם חוליים יותר ומזג האוויר בהם חם יותר. אבל חופי העיר עדיין מהווים מוקד משיכה לתיירות פנים בלגית.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אוסטנדה** |

* 

* אתר האינטרנט הרשמי של אוסטנדה (בהולנדית)
* אוסטנדה, ברשת החברתית פייסבוק

* אוסטנדה, ברשת החברתית אקס (טוויטר)

* אוסטנדה, ברשת החברתית אינסטגרם

* אוסטנדה, ברשת החברתית LinkedIn

* אוסטנדה, סרטונים בערוץ היוטיוב
* אוסטנדה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550325005171
* BNE: XX460742
* BnF: cb119993628 (data)
* GND: 4116805-7
* ISNI: 0000 0004 0497 5745
* LCCN: n79105666
* MusicBrainz: 3f44f39a-2f9a-4a1c-8c4c-13e02015b54e
* NARA: 10045131
* NKC: ge628361
* SUDOC: 028089189
* VIAF: 312795295
* WorldCat: lccn-n79105666

 |
דיוקנו של אגוסטינו בארבאריגו מעשה ידי ג'ובאני בליני.
**אגוסטינו בארבאריגו** (באיטלקית: **Agostino Barbarigo**;‏ 1420 לערך - 20 בספטמבר 1501) היה הדוכס ה-74 של ונציה. בארבאריגו כיהן כדוג'ה מאז מינויו, בשנת 1486, ועד פטירתו.

ביוגרפיה
--------

אגוסטינו נבחר לתפקיד הדוג'ה לאחר פטירתו של קודמו, אחיו, מרקו בארבאריגו. שניהם יחד ידועים, בין היתר, בזכות קברם המפואר שנעשה על ידי אמן לא ידוע, אשר נקרא על שם היצירה - אמן תבליטי בארבאריגו.

בתקופת כהונתו, בשנת 1496 יזם אגוסטינו את הקמת הקואליציה של ערי איטליה במטרה להביא לנסיגת כוחותיו של שארל השמיני, מלך צרפת מאיטליה. נסיגה שהחלה בעקבות ניצחון האיטלקים קרב פורנובו.

בתקופת כהונתו השתלטה ונציה על שטחים ברומנה שבאטליה, וספחה את האי קפריסין.

בראשית שלטונו שמר על יחסים טובים עם סולטאן האימפריה העות'מאנית באיזיט השני, אולם היחסים התערערו החל משנת 1492 ומלחמה בין ונציה לבין האימפריה פרצה בשנת 1499 עת נאסרו הסוחרים הוונציאנים באיסטנבול וכוחות עות'מאנים פלשו מבוסניה לעבר דלמטיה וצרו על זארה. בקרב זונקיו נחל הצי הוונציאני תבוסה, ולפנטו עברה לשלטון העות'מאנים, ובמהרה גם מודונה וקורוני נכבשו. אובדן איים אלה אשר היוו תחנות עבור צי הסוחר הוונציאני בדרכו למזרח הים התיכון ולארצות המזרח התיכון פגעו בסחר הוונציאני.

לאחר ארבע שנות מלחמה, נחתם בשנת 1503 הסכם שלום, אשר אפשר לוונציה לשלוט בנַאפְפְּלִיוֹ שבמוראה, בפטרס ובמונמבסיה.

קישורים חיצוניים
----------------

ויקישיתוף מדיה וקבצים בנושא **אגוסטינו בארבאריגו** בוויקישיתוף

|  |  |  |
| --- | --- | --- |
| **הקודם**:**מרקו בארבאריגו** | **דוכסי ונציה** 1486–1501 | **הבא**:**לאונרדו לורדאן** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007453941905171
* GND: 119084147
* ICCU: CUBV012261
* ISNI: 0000 0000 8077 038X
* LCCN: no92011591
* SNAC: w6kq13qc
* SUDOC: 135693160
* ULAN: 500233658
* VcBA: 495/36061
* VIAF: 40180602
* WorldCat: lccn-no92011591

 |
ג'ים ת'ורפ, אחד הספורטאים הרבגוניים ביותר בהיסטוריה, בתצלום מאולימפיאדת סטוקהולם (1912)
שחקניות בספורט תחרותי
**ספורטאי** הוא אדם העוסק בספורט, באופן מקצועי או כתחביב. בתחומים רבים בספורט, בפרט כאלה שבהם התחרות היא קבוצתית, מכונה הספורטאי "שחקן".

בלשון הדיבור רווח הצירוף של המילה "שחקן" עם שם הענף לתיאור ספורטאי בענף זה, כגון:

* שחקן כדורגל (כדורגלן), דוגמה לכדורגלן הוא ליונל מסי.
* שחקן כדורסל (כדורסלן), דוגמה לכדורסלן הוא מייקל ג'ורדן.
* שחקן טניס (טניסאי). דוגמה לטניסאי הוא רוג'ר פדרר.

במרבית ענפי הספורט נדרש כושר גופני גבוה, ולכן הפעילות התחרותית בהם מסתיימת כאשר השחקן מגיע לגיל שבו כושרו הגופני פוחת. לעיתים הופכים ספורטאים בשלב זה למאמנים, ובכך ממשיכים בפעילות בתחום הספורט. ספורטאים נכים עוסקים בפעילות ספורטיבית הנערכת תוך התאמות למגבלות שכופה הנכות.

בקרב העוסקים בספורט תחרותי זוכים לתהילה ספורטאים שהגיעו להישג בולט: שברו שיא, עולמי או ארצי, זכו במדליה בתחרות עולמית (כגון האולימפיאדה) או ארצית, וכדומה. הרצון להגיע להישגים אלה גורם לבעיה בולטת בספורט התחרותי, והיא האמרוץ - נטילת תרופות, סטרואידים וסמים על ידי ספורטאים על מנת לשפר את הישגיהם. סמים בספורט נחשבים כבלתי אתיים על ידי רוב ארגוני הספורט הבינלאומיים, ובמיוחד על ידי הוועד האולימפי הבינלאומי. על הסיבות לכך נמנות הסכנות הבריאותיות למשתמשים, חוסר שוויון בין הספורטאים המתחרים, והמופת הציבורי של הרוח הספורטיבית - שאיננו יכול לדור בכפיפה אחת עם סמים. בדיקות נעשות לספורטאים במסגרת תחרויות ואף מחוץ לתחרויות, ומתחרים שהתגלה שהשתמשו בסמים - תוצאותיהם נפסלות.

ספורטאים תחרותיים פועלים בדרך כלל במסגרת מועדון ספורט, הכולל מתקני ספורט, מאמנים, פיזיותרפיסטים וכו'. מעבר של ספורטאי מקצועי ממועדון למועדון כרוך בתשלום מהמועדון המקבל למועדון המוסר.

בצה"ל מקובל מעמד של ספורטאי מצטיין, המקנה לספורטאי אפשרות להמשיך להתאמן במקביל לשירותו הצבאי, וכך לשמור על כושרו ולהמשיך לעסוק בספורט תחרותי.

ספורטאים זרים
-------------

בענפי הספורט הקבוצתיים, של משחקי הכדור (כדורגל, כדורסל, כדורעף, כדוריד וכדורמים) נהוג לחזק קבוצות מקומיות בספורטאים מחו"ל המקבלים שכר גבוה. מספר השחקנים הזרים שרשאית כל קבוצה לשלב בשורותיה נקבע על ידי איגודי הספורט המתאימים. שילובם של ספורטאים זרים בספורט הישראלי החל בענף הכדורסל בעונת 1978/1979. בכדורגל משתתפים שחקנים זרים מעונת 1989/1990, והחל משנת 1991 הותר שיתופם של ספורטאים זרים בענפי ספורט נוספים.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ספורטאי** |
| ויקישיתוף תמונות ומדיה בוויקישיתוף: **ספורטאי** |

הערות שוליים
------------

1. ↑  אבינעם פורת, קסם זר: הזרים הכי טובים בכדורגל הישראלי, באתר ynet, 28 באפריל 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007294939505171
* BnF: cb11933850z (data)
* GND: 4056399-6
* LCCN: sh85009135
* NARA: 10637425
* NKC: ph125942

 |
**עמית בן-שושן** (נולד ב-23 במאי 1985) הוא כדורגלן עבר ישראלי ששיחק בעמדת החלוץ.

קריירה
------

בן שושן התחיל דרכו במחלקת הנוער של בית"ר ירושלים ובשנת 2004 עלה לקבוצת הבוגרים. את הופעת הבכורה שלו בליגת העל ערך במשחק מול הפועל באר שבע. בעונת 2005/2006, במסגרת גביע האינטרטוטו, כבש שלושער במשחק בסיבוב הראשון נגד סילקס, ושער אחד במשחק הגומלין. בסיבוב הבא הפסידה הקבוצה פעמיים לסלובן ליברץ הצ'כית, אך בן שושן כבש בכל משחק. בן שושן שיחק בבית"ר ירושלים עד שנת 2013, ועמה זכה בשתי אליפויות, שני גביעים וגביע הטוטו אחד.

בשנת 2009 שודר בטלוויזיה קטע ממשחק בו נראה בן שושן משתתף בחגיגות הזכייה בגביע של בית"ר ירושלים, כשהוא שר ביחד עם האוהדים שיר הכולל תוכן גזעני, שכוון נגד ערביי ישראל, ובפרט נגד שחקן נבחרת ישראל סלים טועמה. בן שושן הביע חרטה עמוקה וצער על מעשיו, התנצל בפני טועמה, וקרא לאוהדי הכדורגל בישראל להתנגד לכל ביטוי של גזענות ואלימות.

ב-10 ביולי 2013 חתם באנורתוסיס פמגוסטה, במדיה ערך 14 הופעות בליגת העל הקפריסאית, וכבש שער אחד.

לקראת עונת 2014/2015 חזר בן שושן לישראל וחתם במכבי נתניה, העולה החדשה לליגת העל. את הופעת הבכורה שלו במכבי נתניה ערך בן שושן בהפסד 0–1 להפועל רעננה במסגרת גביע הטוטו. את שער הבכורה שלו במועדון כבש בתיקו 4–4 מול מכבי פתח תקווה במחזור השני של ליגת העל. בתום העונה סיים את דרכו במועדון.

לאחר שפתח את עונת 2015/2016 ללא קבוצה, ב-27 באוקטובר 2015 חתם בקבוצת הפועל ירושלים מהליגה הלאומית, במדיה ערך שבע הופעות וכבש שער אחד. ב-15 בינואר 2016 ערך את משחקו האחרון בקריירה, מול הפועל רמת גן, ולאחר מכן פרש ממשחק פעיל.

### נבחרת ישראל

בן שושן היה חלק מהנבחרת הצעירה של ישראל שהעפילה לאליפות אירופה עד גיל 21 בשנת 2007, ובסך הכל לזכותו תשע הופעות ושער אחד במדי הנבחרת הצעירה.

את הופעת הבכורה שלו בנבחרת ישראל ערך כשנכנס כמחליף במשחק הראשון של הנבחרת במסגרת מוקדמות יורו 2008, מול נבחרת אסטוניה. רשם בן שושן את משחקו הראשון כשעלה כמחליף מול נבחרת אסטוניה. במשחק השני פתח בהרכב מול נבחרת אנדורה, ובדקה ה-11 רשם את שערו הראשון במדי הנבחרת. במשחקה השלישי של הנבחרת בטורניר, מול נבחרת רוסיה, כבש בן שושן בדקות הסיום את שער השוויון במשחק שהסתיים בתיקו 1–1. בסך הכל עד שנת 2008 ערך בן שושן 12 הופעות בנבחרת, בהן כבש שני שערים.

תארים
-----

בית"ר ירושלים
* אליפות (2): 2006/2007, 2007/2008
* גביע המדינה (2): 2007/2008, 2008/2009
* גביע הטוטו: 2009/2010

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל המאמן, באתר Transfermarkt

הערות שוליים
------------

1. ↑  נסגר התיק נגד שחקן בית"ר ירושלים שקרא קריאות גזעניות, בעיתון מקור ראשון, 3 בנובמבר 2010
**בנג'מין קראונינשילד "בן" בראדלי** (באנגלית: **Benjamin Crowninshield "Ben" Bradlee**; ‏26 באוגוסט 1921 - 21 באוקטובר 2014) היה העורך הראשי של העיתון וושינגטון פוסט בין השנים 1968 ל-1991.

ביוגרפיה
--------

בראדלי נולד בבוסטון שבמסצ'וסטס, בן למשפחה פרוטסטנטית מהמעמד הגבוה. את חשיפתו הראשונה לעולם העיתונאות קיבל בגיל 15 כשעבד במקומון "Beverly (Mass.) Evening Times".

באוגוסט 1942 סיים תואר ראשון ביוונית ובאנגלית מאוניברסיטת הרווארד והתגייס לצי ארצות הברית. שירת במשך כשלוש שנים, כקצין מודיעין במשחתת במהלך המערכה באסיה ובאוקיינוס השקט במלחמת העולם השנייה.

לאחר שחרורו היה מייסדי העיתון "New Hampshire Sunday News". בנובמבר 1948 החל לעבוד ככתב בוושינגטון פוסט. ב-1951 מונה לעוזר לנספח לענייני עיתונות בשגרירות ארצות הברית בצרפת.

ב-1954 החל לעבוד ככתב בניוזוויק בפריז וב-1957 מונה לכתב בוושינגטון די. סי. ולאחר מכן לראש דסק החדשות בבירה. הוא יזם את מכירת השבועון לוושינגטון פוסט ב-1961 וקיבל על כך מניות בוושינגטון פוסט שהפכו אותו לאדם אמיד. לאחר המכירה המשיך לעבוד בראש הדסק בוושינגטון והידק את קשריו עם משפחת גראהם בעלי הפוסט, הוא נהנה משורה של דיווחים בלעדיים בזכות חברותו עם נשיא ארצות הברית ג'ון פיצג'רלד קנדי. ביולי 1965 מונה לעורך אחראי בוושינגטון פוסט וב-1968 מונה לעורך הראשי של העיתון, תפקיד חדש שנוצר במערכת. הוא כיהן בתפקיד עד פרישתו בספטמבר 1991. לאחר מכן המשיך לשמש סגן נשיא של העיתון עד מותו ב-2014.

בתקופתו כעורך ראשי בלט העיתון בסיקור ממשלו של נשיא ארצות הברית ריצ'רד ניקסון, כולל בפרשת מסמכי הפנטגון ובפרשת ווטרגייט שהביאה להתפטרותו של הנשיא. בראדלי היה היחיד שידע את זהותו של המקור "גרון עמוק" מלבד שני חושפי הפרשה בוב וודוורד וקארל ברנסטין.

במהלך הקריירה כתב שני ספרים:

* Conversations With Kennedy - ריכוז שיחות עם הנשיא ג'ון פיצג'רלד קנדי, פורסם ב-1984
* A Good Life: Newspapering and Other Adventures - אוטוביוגרפיה שפורסמה ב-1995 בהוצאת סיימון ושוסטר

ב-2013 העניק לו נשיא ארצות הברית ברק אובמה את מדליית החירות הנשיאותית. ב-2007 הוענק לו אות לגיון הכבוד הצרפתי.

בראדלי היה נשוי שלוש פעמים. בנו מנישואיו הראשונים הוא בן בראדלי ג'וניור שכיהן כעורך העיתון הבוסטון גלוב.

קישורים חיצוניים
----------------

ויקישיתוף מדיה וקבצים בנושא **בן בראדלי** בוויקישיתוף
* אתר למנויים בלבד  ציפי שמילוביץ, בן דמותו, באתר "ידיעות אחרונות", 4 בינואר 2018
* Ben Bradlee, legendary Washington Post editor, dies at 93, וושינגטון פוסט, 21 באוקטובר 2014
* The legacy and legend of Ben Bradlee, וושינגטון פוסט, 12 ביוני 2012
* בן בראדלי, באתר אנציקלופדיה בריטניקה (באנגלית)
* בן בראדלי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007423604205171
* BIBSYS: 90882739
* BNE: XX1083233
* BnF: cb12592775g (data)
* CiNii: DA01899542
* GND: 1031658025
* ISNI: 0000 0001 1759 1052
* LCCN: n88607217
* NARA: 10580580
* NDL: 00434129
* NKC: uk2011652586
* NLA: 36055375
* NLK: KAC199603231
* NTA: 146950070
* SNAC: w6j10k8r
* SUDOC: 026749386
* VIAF: 39496591
* WorldCat: lccn-n88607217

 |
**מסע קיץ** הוא שעשועון ותוכנית ישראלית בערוץ הילדים, ששודרה מדי קיץ החל משנת 2002 ועד שנת 2012. בשנתיים הראשונות התחרות הייתה יומית בין ילדים שונים על הזכות לצאת למסע קיץ בחופשת סוכות עם כל מנחי הערוץ כך שלמסע יצאו כ-40 ילדים. החל מקיץ 2004 הפורמט שונה והפך לתחרות בין בנים לבנות.

עד שנת 2005 התוכנית הייתה חלק מרצועת הקיץ של ערוץ הילדים, "כדור פורח". כאשר "כדור פורח" ירדה בסוף קיץ 2005 התוכנית נפסקה לשנתיים וחודשה בקיץ 2008.

בתוכנית מסע קיץ יוצאים חמישה בנים וחמש בנות למסע בן מספר ימים (לרוב שלושה ימים) במקומות שונים ברחבי הארץ. במהלך שהותם של המשתתפים במשחק, יתמודדו באתגרים ובמשימות שונות ומגוונות. רקע התוכנית מזכיר בחלקו את התוכנית הישרדות. המשתתפים נבחרים במהלך שעשועון שמשודר בערוץ הילדים לפני עליית התוכנית. המשתתפים שנבחרים ניחנים באומץ, כושר מנהיגות וחשיבה אסטרטגית לניצוח משימות ואתגרים שונים. לבסוף, לאחר המשימות והאתגרים, יקבע מי "יותר שווה"; הבנים או הבנות.
באחת העונות היה בן תאום שבחלק מהמשימות אחיו התחזה אליו בסוף עלו על זה ופסלו את המתמודד.

ב-2013 עלתה במקום "מסע קיץ" תוכנית חדשה בפורמט של תוכנית מציאות בערוץ הילדים בשם "הבנים והבנות". ב-2022 יצאה גרסה שמשלבת בין שתי התוכניות ונקראת "הבנים והבנות: המסע".

ראו גם
------

* הבנים והבנות

קישורים חיצוניים
----------------

* "מסע קיץ", במיזם "אישים" לתיעוד היצירה הישראלית
**יובל פלד** (ב' בחשוון תשי"א, 13 באוקטובר 1950 – כ"ו באייר תשע"ד, 26 במאי 2014) היה צייר ופסל ישראלי.

ביוגרפיה
--------

פלד נולד בירושלים. הוא למד ציור ופיסול במחלקה לאמנות של האקדמיה הישראלית בצלאל בין השנים 1972 ו-1976. בשנים אלה היו מוריו בראש ובראשונה יצחק פוגץ', יוסף הירש ויעקב אפשטיין. בשנת 1976 הקים את הסדנה לציור בירושלים ובמשך שנים עסק בהוראת אמנות. מאז 1992 ניהל פלד יחד עם אשתו, הציירת רבקה ססובר-פלד, את הגלריה "עורב לבן", ומאז 2009 עד מותו היה חבר בגלריה השיתופית "הבית האדום" בתל אביב.

יובל היה בנו של האלוף אלעד פלד.

נפטר מדום לב ב-26 במאי 2014.

פלד בוגר תוכנית קרן וקסנר.

יצירה
-----

כפסל עבד פלד אינטואיטיבית ויצר יצורים דמיוניים ללא תכנון מוקדם. ציוריו מבוססים על התבוננות מעמיקה. פלד נהג לבנות לעצמו מודלים תלת־ממדיים, ואלה שימשו לו חומרים להתבוננות וליצירת ציוריו. בעבודתו ניסה לעקוב בנאמנות אחר התהליך המורכב מן ההסתכלות, פרשנותה הנפשית והתיאור הדו-ממדי המושפע מן הפרשנות הנפשית. פלד הציג את יצירותיו במשך יותר משלושה עשורים. בין תערוכותיו: "ציורים", "חיבורים", "הסתכלות התבוננות תבונה סכלות", "מספר אחת", "קיר אמן", "גצי שלווה, פליטי תקווה", "שחור לבן בבית האדום", "לב הדבר וסביב" ו"כאב של אפיק נסתר ושחר מרוחק".

קישורים חיצוניים
----------------

* דברים על תערוכתו של פלד "חיבורים" (אורכב 24.08.2014 בארכיון Wayback Machine)
* מאמר האמן לתערוכתו "הסתכלות התבוננות תבונה סכלות"
* על יצירתו האמנותית של פלד, דברים מאת שלמה הר-פז (אורכב 22.08.2007 בארכיון Wayback Machine)
* דף אמן על פלד ועשרים וחמישה מציוריו
* על תערוכתו האחרונה של פלד "כאב של אפיק נסתר ושחר מרוחק"

הערות שוליים
------------

1. ↑  יובל פלד - אודות. דף הבית של יובל פלד

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 276140
* NLI: 987007266443905171
* ISNI: 0000 0004 0213 0087
* LCCN: nr2005022317
* VIAF: 46719929
* WorldCat (עם VIAF): 46719929

 |
**פיקה** (בשוודית: **Fika**) הוא מנהג ששייך כיום לתרבות השוודית, שבמהלכו מתאספים עמיתים לעבודה ו/או קרובי משפחה ו/או חברים לשתות קפה, לאכול כריכים וקינוחים. פיקה יכול להימשך בין 15 ל-45 דקות.

המונח
-----

משפחה בעיר הקטנה סדרהמן (Söderhamn) בפיקה ב-1916
המילה השוודית fika עצמה פירושה לשתות קפה. במובן פחות קפדני, אפשר להחליף את הקפה בתה, מיץ פירות ולימונדה. זה גם מנהג פופולרי מאוד בקרב ילדים (מגישים דלעת). בקרב כמה קבוצות חברתיות, פיקה דומה ל"תה האנגלי" של השעה חמש. לחלק מהמנות השוודיות, ניתן גם להגיש פיקה כמתאבן, כמו פיקאברד ("לחם פיקה").

מנהג תרבותי
-----------

מסורת זו של הפסקת קפה ממושכת יחסית עם חטיף קטן היא חלק מרכזי בתרבות השוודית, שכן השוודים הם בין צרכני הקפה הגדולים בעולם. לשם כך יש פיקה (סלנג מקומי של קפה), לרוב עם מאפים, המסורת התפשטה ברחבי העסקים השוודים בכל רחבי העולם. פיקה הוא מוסד חברתי בשוודיה והנוהג של לקחת הפסקה עם משקה וחטיף מקובל באופן נרחב כמרכזי בחיים השוודים. כמנהג נפוץ של אמצע הבוקר והצהריים במקומות עבודה בשוודיה, פיקה עשויה לתפקד חלקית גם כמפגש בלתי פורמלי בין עמיתים לעבודה ואנשי הנהלה ואף עשוי להיחשב לא מנומס לא להצטרף. פיקה מתקיים לעיתים קרובות בחדר ישיבות או בחדר פיקה ייעודי. כריך, פירות או ארוחה קטנה עשויים להיקרא "פיקה" בתור המושג האנגלי של תה אחר הצהריים.

פיקה בחוץ באביב

מקור שמו
--------

פיקה הוא תרגום אופייני לאחור של המילה השוודית קפה. קאפי (kaffi) היא הגרסה השוודית הישנה יותר של המילה kaffe שנמצאת בשימוש היום. המילה השוודית fik, שפירושה בית קפה, מיוחסת לרוב כנגזרה מהמילה fika.

קישורים חיצוניים
----------------

ויקישיתוף מדיה וקבצים בנושא **פיקה** בוויקישיתוף

הערות שוליים
------------

1. ↑  Henderson, Helene (2005). *The Swedish Table*. U of Minnesota P. p. xxiii-xxv. ISBN 978-0-8166-4513-8.
2. ↑  "fik". *Nationalencyklopedin* (בשוודית). נבדק ב-30 בדצמבר 2010. `{{cite web}}`:  (עזרה)
**ז'ורדי אמאט מאס** (בקטלאנית: **Jordi Amat Maas**; נולד ב-21 במרץ 1992) הוא כדורגלן ספרדי-אינדונזי המשחק בעמדת הבלם בג'והור דארול טעזים.

קריירת מועדונים
---------------

אמאט התחיל את הקריירה שלו במחלקת הנוער של אספניול אליה הצטרף בגיל שבע. בגיל 17 הצטרף לקבוצת המילואים של המועדון. ב-24 בינואר 2010 ערך את הופעת הבכורה שלו בקבוצה הבוגרת בתיקו 1-1 נגד מיורקה במסגרת הלה ליגה. בעונת 2010/2011 רשם 26 הופעות בליגה, אך שנה לאחר מכן מיעט לשחק.

בקיץ 2012 הושאל לראיו ואיקאנו עד לסיום העונה. ב-24 בפברואר 2013 הבקיע את שער הבכורה שלו בקבוצה בבעיטה מ-50 מטר בהפסד 2-1 לריאל ואיאדוליד.

ב-27 ביוני 2013 חתם לארבע שנים בסוונסי סיטי מהפרמייר ליג תמורת 2.5 מיליון פאונד. ב-1 באוגוסט ערך את הופעת הבכורה שלו בקבוצה בניצחון 0-4 נגד מאלמה במסגרת מוקדמות הליגה האירופית. ב-11 במרץ 2015 האריך את חוזהו בקבוצה עד לשנת 2018. ב-7 ביולי 2017 הושאל לריאל בטיס עד לסיום העונה.

ב-9 באוגוסט 2018 חזר לקדנציה שנייה בראיו ואיקאנו. ב-1 באוגוסט 2019 הושאל לאויפן מליגת העל הבלגית.

ב-29 ביוני 2022 חתם בג'והור דארול תעזים מליגת העל המלזית. ב-19 באוגוסט ערך את הופעת הבכורה שלו בקבוצה בהפסד 5-0 לאורווה רד דיימנודס במסגרת שמינית גמר ליגת האלופות.

קריירה בינלאומית
----------------

בצעירותו, אמאט שיחק בכל הנבחרות הצעירות של ספרד ובנוסף רשם מספר הופעות בנבחרת קטלוניה שאינה חברה בפיפ"א.

בזכות סבתו שנולדה במקאסאר שבאינדונזיה, אמאט קיבל אזרחות מקומית בנובמבר 2022. ב-23 בדצמבר ערך את הופעת הבכורה שלו בנבחרת אינדונזיה בניצחון 1-2 נגד קמבודיה. ב-28 במרץ 2023 הבקיע את שער הבכורה שלו בנבחרת בתיקו 2-2 נגד בורונדי.

תארים
-----

ג'והור דארול טעזים
* גביע ה-FA המלזי: 2022
* הגביע המלזי: 2022

קישורים חיצוניים
----------------

ויקישיתוף מדיה וקבצים בנושא **ז'ורדי אמאט** בוויקישיתוף
* ז'ורדי אמאט, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ז'ורדי אמאט"**.
אין תמונה חופשיתאין תמונה חופשית
**אורית פוגל**(נולדה ב- 22 בדצמבר 1985)

ביוגרפיה
--------

פוגל-שפרן נולדה וגדלה בחיפה להורים יקים. למדה בבית הספר הריאלי ובטכניון, הוריה שמו דגש רב על ההיבטים התרבותיים של חינוכה ובכלל זה על החינוך המוזיקלי- לימודי נגינה וריקודי בלט.

ב-1984, לאחר שהות של שנתיים בפריז, הצטרפה פוגל-שפרן ל"פורום הישראלי" שמטרתו קידום המודעות ועזרה בקליטה של עולים חדשים, שם נתקלה לראשונה במוזיקאים העולים, שהתקשו להתערות בשוק העבודה הישראלי ובפוטנציאל הגדול שטמון במוזיקאים העולים.

בשנת 1991 ייסדה פוגל-שפרן את תזמורת סימפונט רעננה בשיתוף עם יעקב ישראלי, לימים יו"ר הנהלת תזמורת סימפונט רעננה, וראש עיריית רעננה זאב בילסקי. התזמורת בניהולה חרתה על דגלה מטרות חברתיות ומוזיקליות כאחד: קליטתם של מוזיקאים עולים, הגברת המודעות למוזיקה קלאסית בקרב חלקים נרחבים של הציבור בכל הגילאים וקידום מוזיקה ישראלית ויהודית. 

תחת ניהולה, פתחה התזמורת שערים לאוכלוסיות שהמוזיקה הקלאסית זרה להן, על ידי יצירת שילובים מקוריים של מוזיקה מערבית ומזרחית, כמו היצירה "בקצה מערב" לסנטור ותזמורת שנכתבה על ידי המלחין יוני רכטר, היצירה "ילדי האלוהים" שנכתבה לדוד ד'אור על ידי המלחין יוסף ברדנשווילי, "כתר אתן לך" שנכתב על ידי אלה מילך-שריף לזמרת יסמין לוי. כמו גם קונצרט לתינוקות הראשון בעולם בשיתוף ערוץ בייבי, קונצרט תיאטרון לילדים בשיתוף מדיטק חולון.

סימפונט רעננה תחת ניהולה, זכתה בפרס אנגל "ליצירה ולעשייה מוזיקלית ישראלית מקומית" לשנת 2007. בהחלטת השופטים נכתב כי התזמורת זכתה בפרס על שום "תרומתה הייחודית בטיפוח מורשת המוזיקה היהודית לדורותיה, במיוחד על כל אותם גדולי המלחינים שנספו בשואה".

חיים אישיים
-----------

נשואה לעו"ד משולם שפרן ואם לשניים. מתגוררת בתל מונד.

קישורים חיצוניים
----------------

* ריאיון עם מנכ"לית תזמורת סימפונט רעננה, אורית פוגל שפרן בערוץ 11 - 16 ימים למבצע צוק איתן, סרטון באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313193605171
* VIAF: 97577391
* WorldCat (עם VIAF): 97577391

 |
**מוחמד רמדאן סנטנה** (באינדונזית: **Muhammad Ramadhan Sananta**; נולד ב-27 בנובמבר 2002 בדאיק שבאינדונזיה) הוא כדורגלן אינדונזי המשחק בעמדת החלוץ בקבוצת פרסיס סולו מליגת העל האינדונזית ובנבחרת אינדונזיה.

קריירת מועדונים
---------------

סנטנה החל את הקריירה המקצוענית שלו בקבוצת PS הרג'ונה פוטרה מהליגה האינדונזית השלישית.

ב-9 בינואר 2022 חתם סנטנה בפרסיקאבו 1973 מליגת העל האינדונזית. הוא ערך ארבע הופעות ליגה במדי המועדון.

ב-24 במאי 2022 חתם סנטנה ב-PSM מקאסאר מליגת העל האינדונזית. הוא ערך 24 הופעות ליגה במדי המועדון, בהן הבקיע 11 שערים.

ב-8 ביוני 2023 חתם סנטנה על חוזה לשנתיים בפרסיס סולו מליגת העל האינדונזית.

קריירה בין-לאומית
-----------------

ב-24 בספטמבר 2022 ערך סנטנה את הופעת הבכורה שלו בנבחרת אינדונזיה, בניצחון 3-2 על נבחרת קוראסאו במשחק ידידות. ב-26 בדצמבר 2022 הבקיע את שער הבכורה שלו בנבחרת, בניצחון 7-0 על נבחרת ברוניי במסגרת אליפות דרום-מזרח אסיה.

קישורים חיצוניים
----------------

ויקישיתוף מדיה וקבצים בנושא **רמדאן סננטה** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------

1. ↑  Sebelum Lawan Persebaya, Persikabo Datangkan 3 Pemain Dari Liga 2 באתר ponorogoterkini, ‏ 10 בינואר 2022 (באינדונזית)
2. ↑  Resmi! PSM Makassar Rekrut Ramadhan Sananta dari Persikabo 1973 באתר Sepak Bola, ‏ 24 במאי 2022 (באינדונזית)
3. ↑  Resmi Gabung Persis Solo, Ramadhan Sananta Siap Kerja Keras Hadapi Liga 1 2023-2024 באתר Okezone, ‏ 8 ביוני 2023 (באינדונזית)
**פואט** (בספרדית: **Fuet**) הוא סוג נקניק ספרדי, אופייני לגסטרונומיה הקטלונית. זהו נקניק נפוץ מאוד בחלק מהטריטוריות הדוברות קטלאנית, בוולנסיה (קהילה אוטונומית) בשולי אראגון ובמחוזות צרפת של הפירנאים המזרחיים. כיום המרכזים המפורסמים ביותר לייצור פואט הם הערים ויק (אוסונה) ואולוט (גארוטקסה), אך הוא עדיין מיוצר פחות או יותר בכל רחבי קטלוניה.

זהו נקניק מיובש עשוי מבשר חזיר רזה (בדרך כלל פנצ'טה), טחון ומתובל בפלפל שחור ומלח אשר נדחס לאחר מכן לתוך מעי חזיר; בדרך כלל, במהלך תהליך ההבשלה, נוצרים כתמים לבנים המעידים על היווצרות שכבת פניציליום. שכבה לבנה זו, חיה ונתונה לשינויים בלחות, דורשת לעיתים קרובות החלפות אוויר כדי למנוע מהסאלסיצ'ה כולו להתקלקל. .

צורות
-----

פואט מסוגלת להציע וריאציות טעם שונות המבוססות על סוג התיבול וסוג התבלינים המשמשים. ניתן לצרוך אותו רק לאחר מספר חודשים של ייבוש, וכך לקבל סלמי רך יותר, או לאחר פרק זמן ארוך יותר, וכך לקבל סלמי דחוס יותר עם טעם חזק יותר.

בדרך כלל חותכים את הפואט לפרוסות כפולות ומשתמשים בו להכנת כריכים, ליצירת חטיפי מתאבן.

 סקאלונה
### מגוון

ישנם סוגים שונים של פואט: הנפוץ ביותר נקרא **llonganissa** אשר דומה יותר מכל לסלמי הקלאסי הקיים גם בשאר חצי האי האיברי, העונה לשם salchichón או longaniza, אך עדיין שונה בטעמו. סוג נוסף הוא **הסקאלונה**, השונה מהפואט המסורתי בצורתו הצרה ומוארכת יותר ובהיעדר הצבע הלבן האופייני להבשלה הרגילה.

### מסחר

פואט זמין בקלות ברחבי ספרד. הוא בדרך כלל ארוז עם חבל בקצה אחד, כדי להקל על הנחתו לאחר הרכישה. למעשה, ניתן לאחסן אותו במקרר או לתלות אותו, הודות לחוט, במקום לח ומאוורר. כמוצר טיפוסי של קטלוניה, הוא מבוקש לעיתים קרובות על ידי תיירים.

 פואט חתוך לפרוסות גדולות

קישורים חיצוניים
----------------

ויקישיתוף מדיה וקבצים בנושא **פואט** בוויקישיתוף

הערות שוליים
------------

1. ↑  *Dizionario del menu per i turisti. Per capire e farsi capire al ristorante. Spagna* (באיטלקית).
2. ↑  "Fuet" (באיטלקית).
**ריצ'רד ריי לארסן** (באנגלית: **Richard Ray Larsen**; נולד ב-15 ביוני 1965) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השני של מדינת וושינגטון, ברציפות מאז 2001. לארסן חבר המפלגה הדמוקרטית.

ביוגרפיה
--------

לארסן נולד בעיר ארלינגטון השוכנת בצפון-מערב וושינגטון, ולמד באוניברסיטה הפסיפית-לותרנית (Pacific Lutheran University) ובאוניברסיטת מינסוטה, ולבסוף השלים את לימודיו הגבוהים עם תואר שני ביחסי ציבור. בעבר עבד כמנהל שירותי הציבור באיגוד רופאי השיניים של מדינת וושינגטון וכשדלנות ציבורי עבור רופאי השיניים במדינה. בהמשך עבד כפקיד לענייני פיתוח כלכלי בנמל אוורט. לארסן המשיך לכהן במועצת מחוז סנוהומיש בטרם הכריז על התמודדותו לקונגרס האמריקאי.

בשנת 2000 התמודד לראשונה אל בית הנבחרים של ארצות הברית במחוז הקונגרס השני של וושינגטון. בבחירות אלה גבר על ג'ק מטקלף, נציג המחוז מטעם המפלגה הרפובליקנית, אחרי שגרף 50% מקולות הבוחרים.

לארסן הושבע לתפקידו בבית הנבחרים ב-3 בינואר 2001. כחבר האגף המרכזי במפלגה הדמוקרטית, "הדמוקרטים החדשים", לארסן הוציא לעצמו מוניטין של חבר קונגרס מתון הפונה לבוחרים מתנדנדים ומכריעים במחוז החוף התחרותי מבחינה פוליטית שבפפינה הצפון-מערבית של מדינת וושינגטון. הוא עדיין שומר על תמיכה מקהילות המקיפות את ערי הנמל בלינגהאם ואוורט. ב-2007 הביע התנגדות לקריאות שתמכו בפתיחת הליך הדחה נגד נשיא ארצות הברית ג'ורג' ווקר בוש. בנובמבר 2009 הצביע בעד חוק הגנת החולה וטיפול בר השגה. לארסן תחילה התנגד לאישור השימוש בכוח מזוין נגד עיראק במהלך 2002, אך בהמשך נמלך בדעתו וב-2006 הביע תמיכה בהמשך מלחמת עיראק.

בקונגרס ה-117 של ארצות הברית חבר לארסן בוועדת הכוחות המזוינים ובוועדת התחבורה והתשתיות של בית הנבחרים, ובנוסף משרת כיושב ראש ועדת המשנה לענייני תעופה של ועדת התחבורה.

קישורים חיצוניים
----------------

ויקישיתוף מדיה וקבצים בנושא **ריק לארסן** בוויקישיתוף
* אתר האינטרנט הרשמי של ריק לארסן בבית הנבחרים האמריקאי (באנגלית)
* ריק לארסן, ברשת החברתית פייסבוק

* ריק לארסן, ברשת החברתית אקס (טוויטר)

* ריק לארסן, ברשת החברתית אינסטגרם

* ריק לארסן, סרטונים בערוץ היוטיוב
* ריק לארסן באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  Washington State Public Disclosure Commission Lobbyist Identification Form, מסמך סרוק, 7 בינואר 1997 (באנגלית)
3. ↑  ביוגרפיה של ריק לארסן, באתר Ballotpadia (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2008070959
* US Congress: L000560
* VIAF: 44108730
* WorldCat (עם VIAF): 44108730

 |
**ג'ובאני בטיסטה גואדניני** (באיטלקית: **Giovanni Battista Guadagnini**; ‏23 ביוני 1711 - 18 בספטמבר 1786) היה בונה כינורות איטלקי, שנחשב לאחד המעולים ביותר באומנות בניית כלי הקשת בהיסטוריה. הכינורות שלו מוגדרים לא פעם כ"סטרדיוואריוס לעניים", בהתייחס ליצירתו של אנטוניו סטרדיווארי, שמקובל לראות בו את גדול בוני הכינורות בכל הזמנים.

חייו
----

גואדניני נולד סמוך לפיאצ'נצה, באזור אמיליה-רומאניה. במלאכת האומן שלו החל לעסוק בסביבות 1729 והמשיך בכך עד מותו. עבודתו מתחלקת לארבע תקופות עיקריות, המכונות על שם ערי איטליה שבהן חי ופעל אותו זמן: פארמה, פיאצ'נצה, מילאנו וטורינו. כלי הנגינה של תקופתו האחרונה, טורינו, נחשבים לטובים ביצירותיו ומחיריהם גבוהים על פי רוב בהתאם לכך.

אביו של גואדניני, לורנצו, עסק גם הוא בבניית כלי קשת. בנו, ג'וזפה ובני גואדניני אחרים המשיכו את שושלת בוני הכינורות למשך דורות אחדים.

ג'ובאני בטיסטה גואדניני מת בטורינו ב-1786.

הכנר הישראלי איתי שפירא מנגן בכינור גואדניני משנת 1745.

קישורים חיצוניים
----------------

ויקישיתוף מדיה וקבצים בנושא **ג'ובאני בטיסטה גואדניני** בוויקישיתוף

* Images of the *ex-Joachim* G.B. Guadagnini Turin 1775


|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14482913c (data)
* GND: 136222986
* ICCU: PARV569294
* ISNI: 0000 0001 1447 1450
* LCCN: nb99030155
* VIAF: 68425962
* WorldCat: lccn-nb99030155

 |
**מבנה גלקסיית שביל החלב** - מערכת השמש מסומנת בנקודה הצהובה וניתן לראות את מיקומה על זרוע אוריון, במרכז הקואורדינטות
**זרוע פרסאוס** היא אחת משתי זרועות ספירליות מרכזיות של גלקסיית שביל החלב. הזרוע השנייה נקראת זרוע מגן- קנטאור. זרוע פרסאוס מתחילה בקצה הדיסטלי של שביל החלב.
בעבר, אסטרונומים סברו כי זרוע פרסאוס נמצאת במרחק 13,000 שנות אור ממערכת השמש שלנו. אך כיום, אסטרונומים סבורים שזרוע פרסאוס נמצאת במרחק 6,400 שנות אור ממערכת השמש שלנו.

שביל החלב הוא גלקסיית מוט ספירלית עם שתי זרועות מרכזיות ומספר זרועות או שלוחות זעיר. לזרוע פרסאוס רדיוס של כ 10.7 פארסק והיא נמצאת בין זרוע ברבור לבין זרוע מגן-קנטאור. הזרוע נקראת על שם קבוצת הכוכבים פרסאוס -כפי שניתן לראות מכדור הארץ.

כיום, משערים כי השלוחה המקומית ידועה כזרוע אוריון-ברבור, שכולל את מערכת השמש ואת כדור הארץ וממוקם בתוך זרוע פרסאוס, הוא שלוחה של זרוע פרסאוס, אך זה לא מאושר סופית.

הזרוע הספירלית פרסאוס מכילה מספר עצמים מקטלוג מסיה: ערפילית הסרטן, M36,‏ M37,‏ M38,‏ M52 ו-M103.

קישורים חיצוניים
----------------

ויקישיתוף מדיה וקבצים בנושא **זרוע פרסאוס** בוויקישיתוף
* זרוע פרסאוס, בבסיס הנתונים SIMBAD לגרמי שמיים אסטרונומיים
**עוזי סמילנסקי** (נולד ב-24 בינואר 1941) הוא פיזיקאי ישראלי, פרופסור אמריטוס במחלקה לפיזיקה של מערכות מורכבות במכון ויצמן.

סמילנסקי, יליד ירושלים, סיים לימודי תואר ראשון ותואר שני בפיזיקה ומתמטיקה באוניברסיטה העברית בירושלים בשנת 1963. בשנת 1969 סיים לימודי דוקטורט במכון ויצמן. בשנת 1971 השלים פוסט-דוקטורט במכון מקס פלאנק בגרמניה ומאז ועד לפרישתו, בשנת 2007, היה חבר סגל במכון ויצמן. בשנת 1979 התמנה לפרופסור מן המניין במחלקה לפיזיקה גרעינית ובין השנים 1981–1984 שימש ראש המחלקה לפיזיקה גרעינית. במהלך שנות עבודתו שימש פרופסור אורח במספר רב של אוניברסיטאות בעולם, בהן אוניברסיטת קליפורניה בברקלי, בייליול קולג' באוניברסיטת אוקספורד, מכון מקס פלאנק, אוניברסיטת בריסטול ומוסדות נוספים. משנת 2010 הוא משמש פרופסור אורח במכון לארכאולוגיה באוניברסיטה העברית.

בשנת 1976 הוענק לו פרס מפעל הפיס למדעים ולמחקר ע"ש לנדאו. בשנת 1998 הוענק לו פרס אלכסנדר פון הומבולדט, אחד מפרסי המדע היוקרתיים בגרמניה. באותה שנה אף התקבל כחבר במסדר הכבוד של הרפובליקה הפדרלית של גרמניה. בשנת 2000 נבחר לאקדמיה לאופולדינה, האקדמיה הלאומית למדעים של גרמניה.

מחקריו של סמילנסקי בתחום הפיזיקה עוסקים ב"טביעות האצבע" של כאוס קלאסי בתחום מכניקת הקוונטים. בתחום הארכאולוגיה הוא עוסק בפיתוח שיטות מתמטיות וממוחשבות לסיוע במחקר ארכאולוגי.

קישורים חיצוניים
----------------

* דף הבית של פרופסור עוזי סמילנסקי, באתר מכון ויצמן.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007342000005171
* BIBSYS: 90263495
* BnF: cb12443980n (data)
* CiNii: DA07721000
* GND: 1112949119
* ISNI: 0000 0001 1638 1395
* LCCN: n90684103
* NTA: 292373074
* SUDOC: 132781514
* VIAF: 49318662
* WorldCat: lccn-n90684103

 |
**הכדורגל בקזחסטן** מנוהל על ידי הגוף הלאומי פדרציית הכדורגל של קזחסטן. פדרציית הכדורגל של קזחסטן מארגנת את כדורגל הגברים, הנשים ואת הנבחרות לאומיות.

היסטוריה
--------

הכדורגל בקזחסטן הופיע לראשונה בעיר סמיי לפני מלחמת העולם הראשונה, כאשר סוחרים בריטיים הביאו את המשחק לאזור. בין השחקנים המוקדמים של המשחק היה הסופר מוחתאר אאואזוב שהתברר למועדון 'יארייש', הגדול ביותר של הזמן. קבוצות יושמו במהרה בערים פבלודר וטראז, לפני ההופעה הרשמית הראשונה של קבוצה נציגת ההרפובליקה הסובייטית הסוציאליסטית הקזחית בשנת 1928. בשנות ה-30 המועדונים הקזחים השתתפו באופן קבוע ברמות הנמוכות של הכדורגל הסובייטי.

לאחר מלחמת העולם השנייה הליגה הסדירה החלה בשנת 1946 כתחרות גביע, שנערכה בעבר לסירוגין הונהגה בעונה סדירה בשנת 1948. התאחדות כדורגל קבועה של הרפובליקה הסובייטית הסוציאליסטית הקזחית הוקמה בשנת 1959. המועדון המוביל קאיראט אלמטי הפך בשנת 1960 למועדון הקזחי הראשון שהתחרה בליגת העל הסובייטית, בשנת 1963 היה גם לראשון שהגיע לחצי הגמר של הגביע הסובייטי, הביצוע הטוב ביותר של קבוצה קזחית בתחרות. הוא גם המועדון הקזחי הראשון שזכה באליפות הליגה הסובייטית הראשונה בשנת 1976.

לא היה כדורגלן קזחי ששיחק בנבחרת ברית המועצות בכדורגל עד 1977 כאשר מגן קאיראט אלמטי סילדה בישקוב ערך את הופעת הבכורה שלו במוקדמות המונדיאל נגד הונגריה. מאוחר יותר, בשנת 1986, המועדון קאיראט אלמטי סיים במקום השביעי בליגת העל הסובייטית, המקום הגבוה ביותר בכל הזמנים עבור מועדון קזחי בליגות הסובייטיות. איאוגניי יארובנקו גם הצטיין כחבר בצד הסובייטי כשניצח באולימפיאדת סיאול (1988).

לאחר נפילתה של ברית המועצות, התאחדות הכדורגל של הרפובליקה של קזחסטן הוקמה בשנת 1992 והתקבלה מהרה לפיפ"א וקונפדרציית הכדורגל של אסיה. הנבחרת הלאומית הוקמה לראשונה זמן קצר לאחר מכן ותחרויות קזחיות בודדות הוקמו. פדרציית הכדורגל של קזחסטן עזבה את קונפדרציית הכדורגל של אסיה, והצטרפה לאופ"א בשנת 2002.

תחרויות מקומיות
---------------

תחרות הליגה העיקרית במדינה היא ליגת העל הקזחית, אשר הוקמה בשנת 1992 מאזור 8 של הרמה השלישית של הכדורגל הסובייטי עם מועדונים קזחים אחרים שצורפו. הליגה הקזחית הראשונה נוספה בשנת 1994 ותחרות זו והיא הליגה השנייה בקזחסטן. הגביע הקזחי הוא הגביע הלאומי של קזחסטן, והמועדונים שזכו בגביע מעפילים לסיבובים המוקדמים של ליגת האלופות והליגה האירופית. הסופר קאפ הקזחי הוא גביע שבו נפגשות האלופה ומחזיקת הגביע למשחק אחד.

מערכת הליגות
------------

|  |  |
| --- | --- |
| **רמה** | **ליגות** |
| 1 | **ליגת העל הקזחית**
*12 מועדונים* |
|  | ↓↑ 1-2 מועדונים |
| 2 | **הליגה הקזחית הראשונה**
*15 מועדונים* |

נבחרת לאומית
------------

מאמר ראשי: נבחרת קזחסטן בכדורגל

למרות שהם השתתפו במשחקים נגד רפובליקות אחרות של רפובליקות ברית המועצות, נבחרת קזחסטן לא עשתה את הופעת הבכורה הרשמית שלה עד 1 ביוני 1992, כאשר הם ניצחו 0–1 את נבחרת טורקמניסטן. גם מתי שהם משחקים באצטדיון אלמטי סנטר, הם עדיין יכולים להעפיל לטורניר גדול.

קישורים חיצוניים
----------------

ויקישיתוף מדיה וקבצים בנושא **כדורגל בקזחסטן** בוויקישיתוף

| כדורגל בקזחסטן קזחסטןקזחסטן |
| --- |
| ניהול | פדרציית הכדורגל של קזחסטן • קבוצות • אצטדיונים • תחרויות |
| תחרויות ליגה | ליגת העל הקזחית • הליגה הקזחית הראשונה • מבנה הליגות |
| תחרויות גביע | הגביע הקזחי • הסופר קאפ הקזחי |
| נבחרות | הנבחרת הלאומית • הנבחרת הצעירה |
תג של אוגדת יהודה
**אוגדת יהודה** (אוגדה 720) הייתה אוגדת מילואים וביטחון שוטף בצה"ל, שפעלה בשנים 1978 עד 2004.

היסטוריה
--------

האוגדה הוקמה ב-1978. ב-1983 עברה למחנה ענתות מצפון-מזרח לירושלים. במהלך שנות קיומה הוכפפו לאוגדה מספר חטיבות: חטיבות מרחביות - חטיבת הבקעה וחטיבת העמקים, חטיבות חי"ר מילואים - חטיבת ירושלים, חטיבה 408 וחטיבה 576, אגד ארטילרי 218, כמו כן לאוגדה היה גדוד הנדסה קרבית ויחידת מודיעין מטרות.

במבצע חומת מגן ב-2002 הוטל על האוגדה לגייס את כוחות המילואים, להשתלט על הערים בית לחם, חברון, יטא, דורא, דאהרייה והמרחבים הכפריים בגזרת יהודה ועציון ולקבל אחריות על הגזרה. כוחות האוגדה השתתפו במצור הממושך על כנסיית המולד בה התבצרו חמושים פלסטינים. בעקבות המבצע הפכה האוגדה לאוגדת הבט"ש (ביטחון שוטף) השנייה בגדה המערבית, יחד עם אוגדת איו"ש, הוכפפו לה כוחות סדירים בהם כוחות מחטיבת הצנחנים, חטיבת הנח"ל וחטיבת גולני וכן חטיבות מרחביות: חטיבת יהודה וחטיבת עציון.

אירועים בולטים בשנות פעילותה כאוגדת בט"ש היו הפיגוע בציר המתפללים, בו נהרגו 12 ישראלים בהם מח"ט יהודה דרור וינברג, הרג שני המאבטחים הישראלים בתקרית אש כוחותינו והפיגוע ב"צומת הכבשים" בו נהרגו 3 חיילים. במאי 2003 הפסיקה האוגדה לתפקד כאוגדת בט"ש וחזרה להיות אוגדת מילואים עד לפירוקה ב-2004. נכון לשנת 2013 העוצבה הפכה למשל"ט (מרכז שליטה) תחת עוצבת הפלדה (אוגדה 162).

תגי יחידות באוגדה
-----------------

* חטיבה 408 (חטיבת עציוני היום)חטיבה 408 (חטיבת עציוני היום)
* חטיבת הבקעהחטיבת הבקעה
* חטיבת ירושליםחטיבת ירושלים
* חטיבה 576חטיבה 576
* אגד ארטילרי 218 ("עוצבת עידן")אגד ארטילרי 218 ("עוצבת עידן")

מפקדי האוגדה
------------

|  |  |  |
| --- | --- | --- |
| **שם** | **תקופת כהונה** | **הערות** |
| עמוס ירון | 1978–1980 | לימים ראש אכ"א |
| דוד כהן | 1980–1982 |  |
| משה ספקטור | 1982–1984 |  |
| יעקב בן-טל | 1985–1986 |  |
| בני טרן | 1986–1988 |  |
| עוזי בן יצחק | 1988–1990 |  |
| גבי אופיר | 1990–1992 | לימים אלוף פיקוד העורף |
| אהוד שמחוני | 1995–1995 |  |
| משה צין | 1995–1998 |  |
| אביגדור קליין | 1998–2001 | לימים קצין שריון ראשי |
| עמוס בן אברהם | 2001–2004 |  |

קישורים חיצוניים
----------------

ויקישיתוף מדיה וקבצים בנושא **אוגדת יהודה** בוויקישיתוף
* אתר האוגדה (אורכב 27.09.2013 בארכיון Wayback Machine)
* פליקס פריש, הקיצוץ בביטחון: מפקדת אוגדת יהודה נסגרת, באתר ynet, 28 במאי 2003

| ישראלישראל אוגדות צה"ל  |
| --- |
| פיקוד הצפון | אוגדת הבשן (210)  • עוצבת הגליל (91)  • עוצבת געש (36)  • עוצבת המפץ (146)  |
| פיקוד המרכז | אוגדת אזור יהודה ושומרון (877)  • עוצבת האש (98)  • עוצבת הבזק (99)  |
| פיקוד הדרום | אוגדת עזה (143)  • עוצבת אדום (80)  • עוצבת הפלדה (162)  • עוצבת סיני (252)  |
| זרוע היבשה |  |
| אוגדות צה"ל שפורקו | אוגדה 440  • אוגדה 77 • אוגדה 84 • אוגדת יהודה  • אוגדה 81 • אוגדה 220  • עוצבת אתגר  • אוגדה 85  • אוגדה 194  • עוצבת עמוד האש  • עוצבת עידן  |
כתב רש"י
שימוש בכתב רש"י להערות שוליים בעיתון החבצלת, 1870
**כְּתַב רַשִׁ"י** הוא גופן של אותיות האלפבית העברי שמקורו באחד הסגנונות של הכתב הספרדי. הוא קרוי כך משום שלראשונה נעשה בו שימוש בהדפסת פירוש רש"י לתורה ולספרות היהודית המאוחרת.

מקור הכתב
---------

פירוש רש"י לתורה היה הספר העברי המתוארך הראשון שהודפס, והוא יצא לאור ברג'ו די קלבריה שבאיטליה בשנת 1475. במהדורה זו השתמש המדפיס בעיצוב מיוחד של אותיות שהיה נהוג בקרב יהודי ספרד בתקופת ימי הביניים. צורת אותיותיו מעוגלת ורהוטה, והן שלב בינים בין הכתב המרובע ובין הכתב הספרדי הרהוט, בסגנון מקורב לכתב האלפבית העברי הנמצא בשימוש מאז תקופת בית שני. מאז מכונות האותיות 'כתב רש"י', אף על פי שרש"י עצמו חי בצפון צרפת 375 שנה קודם לכן ולא הכיר את הכתב הזה שנקרא על שמו וכתב באותיות אחרות. הוא השתמש בגרסה מוקדמת של הכתב העברי הרהוט היהודי-אשכנזי הדומה לכתב הרהוט של ימינו.

בדברי רבי יוסף קארו מכונה כתב רש"י 'כתב פרובינציאל', וקיימת מחלוקת בהלכה האם כתב זה כשר לכתיבת גט או שמא בשל העובדה שהוא כתב עממי הוא אינו ראוי לשמש לכתיבת מסמכים רשמיים.

ישנה אגדה לפיה כתב רש"י הומצא על ידי בנותיו של רש"י. אגדה זו מצטרפת לאגדות אחרות, שנקשרו בהן ובהיותן נשים למדניות, בעקבות העובדה שלרש"י לא היו בנים.

השימוש בכתב רש"י
----------------

בספרי יהדות רבים, המשלבים טקסט-מקור ופרשנות, מקובל, בדרך כלל, שטקסט המקור מופיע במרכז בכתב המרובע, והפרשנים (או "נושאי הכלים") בכתב רש"י. כך הוא ברוב דפוסי החומשים, בתלמוד, בטור, בשולחן ערוך ועוד. בעיתונות העברית של המאה ה-19 שימש כתב רש"י כגופן מקובל להערות שוליים לטקסט הראשי, בעיקר בעיתון "חבצלת". דבר זה מעיד כי באותה עת שלט קהל קוראים בכתב זה, ויכול היה לקראו ללא בעיה.

כתב רש"י מקובל כיום בדפוס יותר כגופן בספרי יהדות שונים, בהיותו נחשב ככתב "חולין", לעומת הקדושה המיוחסת לכתב המרובע. רבנים מעדות המזרח כמו הרב יצחק כדורי או הרב יוסף קאפח כתבו ביד בכתב זה. כמו כן הפתקה המפורסמת "נ נח נחמ נחמן מאומן" של רבי ישראל דב אודסר כתובה חלקית בכתב זה. 

| אותיות דפוס עבריות / אותיות כתב רש"י |
| --- |
| א /  | ב /  | ג /  | ד /  | ה /  | ו /  | ז /  | ח /  | ט /  |
| י /  | כ /  | ך /  | ל /  | מ /  | ם /  | נ /  | ן /  | ס /  |
| ע /  | פ /  | ף /  | צ /  | ץ /  | ק /  | ר /  | ש /  | ת /  |

קישורים חיצוניים
----------------

ויקישיתוף מדיה וקבצים בנושא **כתב רש"י** בוויקישיתוף
* חן מלול, מדוע לא דומה כתב רש"י לכתב ידו של רש"י?, בבלוג "הספרנים" של הספרייה הלאומית, אוגוסט 2019
* כתב רש"י, מאיר פנים, המרכז ללימודי רוח בספרייה הלאומית

הערות שוליים
------------

1. ↑  בית יוסף, אבן העזר, סימן קכ"ו.

| כתב עברי |
| --- |
| מערכות אלפבית | אלפבית פרוטו-כנעני • אלפבית פיניקי • אלפבית עברי עתיק • אלפבית ארמי • אלפבית עברי |
| וריאציות של אלפבית עברי | כתב רש"י • כתב סת"ם • כתב רהוט • סוליטריאו |
| שונות | כתיב עברי • ליטון של עברית • טעמי המקרא • אותיות מנצפ"ך • גרש • אם קריאה • הגיית העברית • גימטריה |
| ניקוד | ניקוד טברני • ניקוד בבלי • ניקוד ארץ־ישראלי • ניקוד ארצישראלי-טברני • ניקוד שומרוני • ניקוד העברית בת ימינו • כתיב מלא |
| גופנים עבריים | דוד • אריאל • פרנק-ריהל • קורן • מרים • נרקיס • חיים • דרוגולין • הדסה • הצבי • כתב רש"י • סת"ם • שלום • ירושלמי • וילנא • אלף |
| אלפבית עברי | א • ב • ג • ד • ה • ו • ז • ח • ט • י • כ • ל • מ • נ • ס • ע • פ • צ • ק • ר • ש • ת |
| שפות הנכתבות בכתב עברי | עברית • ארמית • יידיש • ערבית יהודית • לאדינו |
**נתן בוזנה** (נולד ב-8 באפריל 1963) הוא קצין בדרגת ניצב במשטרת ישראל המכהן כראש אגף סי"ף.

ביוגרפיה
--------

בוזנה גדל בבית שמש. שירת בצה"ל בחיל ההנדסה הקרבית. ב-1984 התגייס למשטרת ישראל ושירת במערך החבלה. ב-1991 יצא לקורס קצינים, שימש סגן מפקד בית הספר לחבלה ולאחר מכן מונה לקצין חבלה באזור רצועת עזה. במהלך שירותו בתפקיד עוטר בעיטור השירות על נטרול מכוניות תופת. שימש קצין חבלה בפיקוד המרכז וקצין חבלה של מחוז ירושלים. ב-2006 מונה לקצין אגף המבצעים במרחב מוריה של מחוז ירושלים. ב-2008 מונה לראש מחלקת החבלה במשטרה. לאחר מכן יצא ללימודים במכללה לביטחון לאומי.

בספטמבר 2013 מונה למפקד מרחב איילון. ביוני 2016 קודם לדרגת תת-ניצב ומונה למפקד מרחב נגב. ב-2019 מונה לסגן מפקד מחוז ש"י. במרץ 2022 הוחלט שימונה לראש אגף סיף בדרגת ניצב. ב-5 ביוני 2023 נודע כי השר לביטחון לאומי ימנה פרוייקטור למאבק בפשיעה במגזר הערבי. למחרת הודיע בוזנה על כוונתו לפרוש מהמשטרה.

בעל תואר ראשון במדע המדינה ותואר שני במדעי החברה וביטחון לאומי מאוניברסיטת חיפה והמכללה לביטחון לאומי. הוא אב לשלושה בנים ומתגורר בראשון לציון.

קישורים חיצוניים
----------------

* אור רביד, ‏החיסולים, היריות והנתונים המדאיגים: ראש האגף המיוחד בריאיון ראשון, באתר ‏מאקו‏, 15 באוקטובר 2022

ביאורים
-------

1. ↑  סיכול פשיעה במגזר הערבי
2. ↑  סיכול פשיעה

הערות שוליים
------------

1. ↑  נצ"מ נתן בוזנה מונה רשמית למפקד משטרת מרחב איילון, באתר ynet, 11 בספטמבר 2013
2. ↑  חילופי מפקדים במרחב הנגב של משטרת ישראל: תנ"צ נתן בונזה מונה למפקד המרחב, באתר באר שבע סיטי, ‏5 ביוני 2016
3. ↑  חילופי פיקוד על מרחב נגב של המחוז הדרומי, באתר Gov.il, ‏12 במרץ 2019
4. ↑  לירן לוי, ראש אגף חדש לסיכול פשיעה ערבית: יש מחליף לניצב חכרוש שדילג מעל קורבן רצח, באתר ynet, 21 במרץ 2022
5. ↑  זה המחליף של הניצב שדילג על הפצוע במדרגות, באתר "סרוגים", 21 במרץ 2022
**מאגר משפטי** הוא מאגר מידע המכיל מידע משפטי - הטקסט המלא של פסקי דין וחוקים, ובנוסף להם כתבי טענות, הצעות חוק, מאמרים משפטיים וכדומה. המשתמשים העיקריים במאגרים אלה הם משפטנים: עורכי דין, שופטים, מורים, חוקרים וסטודנטים.

פסיקה
-----

פסקי דין חשובים של הערכאות השונות מתפרסמים בקבצים מודפסים המיוחדים לכך. על מנת שכל החפץ בכך יוכל למצוא את התקדים המחייב הרלוונטי. בישראל פסקי הדין של בית המשפט העליון מכונים "פ"ד" או "פד"י", ושל בתי המשפט המחוזיים "פ"מ" (פסקים מחוזיים). כן ישנם קבצים נוספים של בתי הדין לעבודה, בתי דין אחרים, וכן פסקי דין בנושאים שונים. קבצים מודפסים אלה היו דרך בלעדית להפצתם של פסקי דין עד להתפתחות המחשוב. חיסרון עיקרי של קבצים אלה הוא הקושי לאתר מידע רלוונטי לסוגיה מסוימת באלפי פסקי הדין הנכללים בהם. חיסרון נוסף הוא הפרסום המוגבל יחסית, עקב הנפח הפיזי של הקבצים. 

חשיבותם של ספרים אלו כמקור למציאת התקדים פחתה, בזכות המחשוב. עם התפתחות המחשוב עברו המאגרים המשפטיים לאחסון המידע בתקליטורים, שאפשרו הכללה של פסקי דין רבים יותר. מנויים קיבלו מדי תקופה תקליטור חדש, המכיל את פסקי הדין שפורסמו מאז העדכון הקודם. בנוסף ליתרון הנפח המצומצם של התקליטור, המחשוב איפשר חיפוש נוח במאגר, לפי קשת רחבה של מאפייני חיפוש. 

צעד נוסף נעשה עם התפתחות האינטרנט. מאגרי המידע המשפטיים אוחסנו באתרי אינטרנט, והם מתעדכנים באופן שוטף, ביום מתן פסק הדין. מאגרי מידע עיקריים בתחום זה פתוחים למנויים בלבד. מאגרים בולטים בארצות הברית הם LexisNexis ו-Westlaw. בישראל פעילים בתחום זה המאגרים "ההוצאה לאור של לשכת עורכי הדין פדאור", "נבו", "תקדין", "דינים ועוד", "LawData", תולעת המשפט ואחרים. אתר הרשות השופטת פתוח לציבור כולו, ומפרסם אף הוא פסקי דין שוטפים (החל משנת 2000), אך אין בו פסקי דין ישנים. אם בעבר היה צורך לחכות שבועות מספר עד לפרסומו של פסק דין תקדימי בשאלה מסוימת, כיום תוך שעות ניתן לקבל את נוסחו המלא באמצעות המחשב.

חקיקה
-----

החקיקה על כל מרכיביה (חוקים, תקנות, צווים ועוד) היא גוף דינמי - חוקים חדשים נחקקים, חוקים ישנים עוברים תיקונים או שפג תוקפם. על מנת להחזיק גרסה עדכנית של ספר החוקים נדרש עדכון מתמיד שלו. יתרה מכך, לא די בגרסה עדכנית של ספר החוקים, משום שמעשה נדון לפי החוק שהיה בתוקף במועד עשייתו, כך שנחוצה גם היסטוריה של ספר החוקים. יועץ מס, למשל, נדרש להתייחס לכל שנת מס לפי דיני המיסים כנתינתם באותה שנה. 

בעבר הדרך היחידה להתמודד עם סוגיות אלה הייתה הפצה של קבצים מודפסים של החקיקה, ועדכונם באופן שוטף באמצעות הפצה של דפי עדכון או מהדורות חדשות. התפתחות המחשוב בתחום זה דומה לזו שבתחום פסקי הדין. תחילה הופצו מאגרי החקיקה על גבי תקליטורים, וכעת המאגרים נמצאים באתרי אינטרנט ומתעדכנים בהתמדה.

רגולציה
-------

בתוספת לשני המרכיבים העיקריים שנמנו לעיל, כוללים לעיתים מאגרים משפטיים גם הנחיות של הרגולטור, כגון הנחיות של רשות המיסים, הנחיות של משרדי ממשלה וכדומה.

קישורים חיצוניים
----------------

ויקישיתוף מדיה וקבצים בנושא **מאגר משפטי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550721905171
* BNE: XX756576
* GND: 7504454-7
* LCCN: sh85066219
* NKC: ph690113

 |
**מזמור חג המולד** (באנגלית: **A Christmas Carol**) הוא סרט אנימציה משנת 1971, אשר שמשמש כעיבוד לנובלה באותו שם מאת צ'ארלס דיקנס שיצאה לאור ב-1843. הסרט שודר לראשונה בטלוויזיה ברשת ABC בארצות הברית ואחר כך הוקרן בבתי הקולנוע.

הסרט זכה בפרס אוסקר לסרט המונפש הקצר הטוב ביותר לשנת 1971.

צוות השחקנים (דיבוב)
--------------------

* אלסטייר סים – אבנעזר סקרוג'
* מייקל רדגרייב – המספר
* מייקל הורדרן – הרוח של מארלי
* דיאנה קוויק – רוח חג המולד של העבר
* ג'ואן סימס – גברת קרצ'יט
* פול ויתסאן-ג'ונס – פזיוויג
* דייוויד טייט – פרד / המתרים
* פליקס פלטון – רוח חג המולד של ההווה
* אנני וסט – רוח חג המולד של העתיד
* מלווין הייז – בוב קרצ'יט
* מרי אלן ריי – גברת דילבר
* אלכסנדר ויליאמס – טים הזעיר (ללא קרדיט)

הפקה
----

את הסרט "מזמור חג המולד" ביים ריצ'רד ויליאמס, האחראי לסגנון היה קן האריס שקיבל קרדיט כ"אנימטור ראשי". אלסטייר סים כיכב בתפקיד אבנעזר סקרוג', דמות שהוא גילם ב-1951 בסרט "סקרוג'". גם השחקן מייקל הורדרן גילם שוב את אותה דמות, הרוח של מארלי, מאותו סרט. מייקל רדגרייב היה המספר. האנימטור הוותיק צ'אק ג'ונס היה מפיק בפועל. בנו של ויליאמס, אלכסנדר ויליאמס, שהיה אז בן ארבע דיבב את דמותו של טים הזעיר.

סגנון חזותי
-----------

לגרסה זו של "מזמור חג המולד" יש מראה ייחודי. הסגנון הוא בהשראת האיורים של ג'ון ליץ' שאייר את המהדורה המקורית, ושל הרישומים בעט ודיו של המאייר מילו וינטר שעיטרו את המהדורות משנות השלושים של המאה העשרים. הקהל המיועד אינו של ילדים קטנים. בשל האווירה הקודרת של הסרט והדגש על אפלה וצללים, היו שחשבו שסרט זה הוא המפחיד ביותר מבין העיבודים לסיפור הקלאסי של דיקנס.

פרס האוסקר
----------

הסרט הופק במקור כסרט טלוויזיה לחג המולד, רק מאוחר יותר הוקרן בבתי הקולנוע, ולכן היה זכאי למועמדות לפרס האוסקר. הסרט זכה בפרס סרט ההנפשה הקצר הטוב ביותר לשנת 1972. הוא העיבוד היחיד של "מזמור חג המולד" שזכה בפרס אוסקר.

קישורים חיצוניים
----------------

* "מזמור חג המולד", במסד הנתונים הקולנועיים IMDb (באנגלית)
* "מזמור חג המולד", במסד הנתונים הקולנועיים KinoPoisk (ברוסית)
* מזמור חג המולד, סרטון באתר יוטיוב

הערות שוליים
------------

1. ↑  A Christmas Carol at the www.imdb.com
2. ↑  Scrooge U: Part VIII — Williams wins an Oscar
**אטנפו אבטה** (באמהרית: አጥናፉ አባተ;‏ 1930 - 3 בפברואר 1977) היה איש צבא אתיופי אשר שימש כיושב ראש הדרג השני לאחר הפלתו של עלם טסמה בגלל חילוקי הדעות בתנועה עצמה, למרות שלא התמנה לשליט אתיופיה, אבטה היה אחד מאלו שעיצבו את החונטה כפי שאנחנו מכירים. האידאולוגיה של אבטה הייתה שמרנית וכללה בין היתר לאומנות (לאומיות אמהרית-כלל אתיופית), סוציאליזם, דתיות וממלכתיות.

קורות חייו
----------

 ערך מורחב – **הטיהורים (אתיופיה)**  

אבטה נולד ליד העיירה ביצאנה שבמחוז גוג'אם והתחנך באקדמיה הצבאית אואלטה. בזמן המהפכה האתיופית אבטה שירת בחטיבה הרביעית שהוצבה באדיס אבבה. באפריל 1974 אבטה הצטרף ל**וועדה לתיאום הכוחות המזוינים** (הדרג) ושיחק תפקיד מכריע בגיבוש קבוצה זו לתנועה ב-24 באפריל, חמישה ימים לאחר מכן חלק מחברי הקבוצה הוחלפו על ידי חמישה סוכנים מהמועצה לביטחון לאומי האתיופית תחת ההוראה של שר ההגנה אבאיה אבבה ובהסכמתו של עלם טסמה בעקבות ההסכם שנוסח עם ראש הממשלה אנדלקטצ'או מקונן. הצטרפותם של הסוכנים מהמועצה לא הייתה מקובלת על אבטה והוא החל לארגן קבוצת התנגדות ובכך הקים מחדש את הקבוצה שכללה בתוכה חברים חדשים בין היתר מהמשמר הקיסרי האתיופי, מחיל ההנדסה ומחיל האוויר. ראש הוועדה הקודם, עלם נהפך לנטול סמכויות ומפחד לחייו ברח למחוז הולדתו ב-22 ביוני.

בשנים הראשונות לקיומו של הדרג, מערכת היחסים בין שני האישים החזקים בתוכו אבטה ומנגיסטו הייתה מתוחה, אך חברית מתי שצריך להתאחד. אבטה התמנה במאי 1976 להיות האיש שאחראי לגיוס איכרים לצבא, תוכנית שנכשלה כישלון חרוץ ולכן אבטה הוחלף עי ידי קצין אחר. מזלו של אבטה היה כאשר לא נכח באותה הפגישה שבה נרצח אמן אנדום, לאחר רצח אנדום, אבטה נשאר היחיד אשר התנגד למנגיסטו התנגדות שהובילה לרציחתו ב-3 בפברואר 1977.

לקריאה נוספת
------------

* מרינה ודוד אוטווי, אתיופיה: אימפריה במהפכה, מסת"ב 084190362X (אנגלית).

| ראשי החונטה הצבאית האתיופית |
| --- |
| מנהיגים | עלם זאוודה טסמה • אטנפו אבטה • מנגיסטו היילה מריאם • אמן אנדום • מנגיסטו היילה מריאם • טפרי באנטי • מנגיסטו היילה מריאם |  |
| ראו גם | המהפכה האתיופית • הטיהורים • מפלגת הפועלים |

|  |  |  |
| --- | --- | --- |
| **הקודם**:**עלם זאוודה טסמה** |  **ראש החונטה הצבאית האתיופית** 22 ביוני - 28 ביוני 1974 | **הבא**:**מנגיסטו היילה מריאם** |